b'\n_START_ARTICLE_\nInternet stvari\n_START_SECTION_\nDefinicija\n_START_PARAGRAPH_\nInternet stvari ali medomre\xc5\xbeje stvari (angle\xc5\xa1ko Internet of things; kratica IoT) je raz\xc5\xa1iritev internetnega povezovanja na in med napravami ter vsakodnevnimi predmeti. S pomo\xc4\x8djo elektronike, internetne povezave ter senzorjev in ostale strojne opreme, lahko te naprave med seboj komunicirajo in si izmenjujejo podatke. Prav tako jih lahko ljudje na daljavo opazujemo in nadzorujemo.\n_START_SECTION_\nKomercialna uporaba:\n_START_PARAGRAPH_\nInternet stvari je pogosto uporabljen tudi za komercialno rabo. Od medicine do prevozni\xc5\xa1tva internet stvari olaj\xc5\xa1uje podro\xc4\x8dje dela na vseh mo\xc5\xbenih segmentih.\n_START_SECTION_\nPametno zdravstvo:\n_START_PARAGRAPH_\nPodobno kot v pametnih domovih, se internet stvari v zdravstvu poglavitno uporablja za simplifikacijo nadzorovanja zdravja pacientov, prav tako pa omogo\xc4\x8da kar nekaj drugih bonitet, kot so pametne postelje, ki lahko zaznajo kdaj pacient posku\xc5\xa1a ustati, se prilagodi za optimalno podporo in postavi v najprimernej\xc5\xa1o pozicijo za le\xc5\xbeanje, prav tako pa ob potrebi tudi obvesti osebje, da pacient potrebuje pomo\xc4\x8d.\n_START_SECTION_\nPrevozni\xc5\xa1tvo:\n_START_PARAGRAPH_\nZa segment prevozni\xc5\xa1tva se IS uporablja za komunikacijo tako znotraj kot zunaj vozila. Kot primer lahko vzamemo pametno parkiranje, logistiko, nadzor nad samim vozilom, njegovo hitrostjo in prilagajanje le te glede na predmetne predpise, brez aktivnega vme\xc5\xa1avanja voznika. Poleg tega pa lahko uprava podjetja v \xc5\xbeivo nadzira lokacijo tovornjaka ter stanje tovora preko brez\xc5\xbei\xc4\x8dnih senzorjev, ki v tovornjaku nadzirajo vlago, temperaturo ter vse ostale podatke, preko katerih lahko v \xc5\xbeivo nadzirajo vse potrebne podatke za prilagajanje, nadziranje in usmerjanje vozila.\n_START_SECTION_\nProizvodnja:\n_START_PARAGRAPH_\nNajverjetneje ena najhitreje razvijajo\xc4\x8dih se panog na podro\xc4\x8dju interneta stvari je proizvodnja, saj le ta omogo\xc4\x8da modernim podjetjem, da zmanj\xc5\xa1ajo potrebno \xc5\xa1tevilo delavcev, tako efektivno zmanj\xc5\xa1ajo stro\xc5\xa1ke in avtomatizirajo celoten proces dela. \xc2\xa0Ne le daje postopek proizvodnje z uporabo IS avtomatiziran, prav tako je pospe\xc5\xa1en kar omogo\xc4\x8da podjetjem hitro in efektivno proizvodnjo prakti\xc4\x8dno katerihkoli produktov. Zaradi aktivnega nabiranja informacij tako zunaj kot znotraj podjetja se lahko naprave hitro in dinami\xc4\x8dno odzovejo na povpra\xc5\xa1evanje in v realnem \xc4\x8dasu prilagodijo proizvodnjo glede na novo povpra\xc5\xa1evanje, s tem posredno optimizirajo celotno omre\xc5\xbeje dobavne verige.\n_START_SECTION_\nKmetijstvo:\n_START_PARAGRAPH_\nS pomo\xc4\x8djo IS lahko na kmetijah veliko bolj natan\xc4\x8dno ocenjujejo \xc5\xa1tevilne faktorje, ki vplivajo na rast in uspevanje kmetijskih pridelkov. Nabirajo lahko podatke o temperaturi, de\xc5\xbeju, vla\xc5\xbenosti, mo\xc4\x8di vetra in o \xc5\xa1tevilnih drugih pomembnih informacijah. S pomo\xc4\x8djo teh podatkov lahko avtomatizirajo kmetijske tehnike, se la\xc5\xbeje odlo\xc4\x8dajo glede \xc5\xa1tevilnih spremenljivk katerih prej niso morali predvideti (podnebje, itd.)\n_START_SECTION_\nInfrastrukturna uporaba:\n_START_PARAGRAPH_\nIS lahko znatno olaj\xc5\xa1a predvsem nadziranje in upravljanje gradnje moderne urbane infrastrukture. Preko nje lahko nadziramo vse dogodke in spremembe, ki bi lahko vplivale na varnost in zvi\xc5\xa1ale kakr\xc5\xa1nokoli tveganje. Tako lahko z aktivnimi analizami podatkov, ki prihajajo iz vseh segmentov gradnje la\xc5\xbeje zni\xc5\xbeamo stro\xc5\xa1ke, zmanj\xc5\xa1amo \xc4\x8das dela in poskrbimo za bolj\xc5\xa1o kvaliteto opravljenega dela.\n_START_SECTION_\nKritike in polemike\n_START_PARAGRAPH_\nInternet stvari \xc5\xa1e nima razvitih standardnih platform in ute\xc4\x8denih tehni\xc4\x8dnih standardov, kar povzro\xc4\x8da te\xc5\xbeave pri razvoju aplikacij. Internet stvari lahko deluje s pomo\xc4\x8djo raznih tehnologij kot so Bluetooth, Zigbee, Z-Wave, LoRa, NB-IoT in Cat M1, a ta razdrobljenost ekosistemov onemogo\xc4\x8da razvoj standardiziranih aplikacij._NEWLINE_Za svoje delovanje internet stvari potrebuje velike koli\xc4\x8dine podatkov, kar pa povzro\xc4\x8da novo te\xc5\xbeavo pri iskanju re\xc5\xa1itev za \xc4\x8di\xc5\xa1\xc4\x8denje in obdelavo le-teh. Prav tako zaenkrat ne poznamo idealne re\xc5\xa1itve za shranjevanje tako velike koli\xc4\x8dine podatkov. Internet \xc5\xbee sedaj obsega okoli 5% porabe vse proizvedene energije, z internetom stvari, pa se bo koli\xc4\x8dina podatkov \xc5\xa1e precej pove\xc4\x8dala._NEWLINE_Nekatere skupine izpostavljajo tudi mo\xc5\xbenost, da bi internet stvari omogo\xc4\x8dil podjetjem la\xc5\xbejo uporabo planirane zastarelosti (ang. planned obsolescence). Ker bi bile mnoge stvari sedaj povezane in odvisne od stre\xc5\xbenikov mati\xc4\x8dnega podjetja, bi postali uporabniki naprav zelo odvisni od obstoja teh stre\xc5\xbenikov. Kot re\xc5\xa1itev se ponuja mo\xc5\xbenost, da bi uporabniki lahko vzpostavili skupne stre\xc5\xbenike, ki niso povezani z mati\xc4\x8dnim podjetjem, a se v nekaterih dr\xc5\xbeavah pojavi dvom glede zakonitosti takih dejanj. _NEWLINE_Najve\xc4\x8d kritik interneta stvari pa izhaja iz varnosti in zasebnosti teh sistemov. Razlog za te skrbi je predvsem dejstvo, da naprave na internetu stvari zbirajo ogromne koli\xc4\x8dine podatkov o samih uporabnikih. Ti podatki se nato tudi analizirajo in na podlagi njih se sprejemajo odlo\xc4\x8ditve. Naprave, ki sestavljajo pametne domove in jih nosimo na svojem telesu zbirajo podatke o na\xc5\xa1ih zasebnih \xc5\xbeivljenjih in navadah, kar nedvomno povzro\xc4\x8da dvome o zasebnosti. Poleg tega je potrebno izpostaviti tudi problem varnosti. Internet stvari se razvija izredno hitro, pri tem pa ni dovolj poudarka na varnosti. S povezavo velikega \xc5\xa1tevila naprav na mre\xc5\xbeo, lahko spletni napadi postanejo tudi fizi\xc4\x8dna nevarnost, ne le virtualna, kot je veljalo do sedaj. Trenutne varnostne pomanjkljivosti so nezadostna skrb pri preverjanju pristnosti naprav, ki se povezujejo na mre\xc5\xbeo, po\xc5\xa1iljanje ne\xc5\xa1ifriranih sporo\xc4\x8dil, nalaganje ne\xc5\xa1ifriranih posodobitev, in druge.\n_START_SECTION_\nInternet stvari v Sloveniji\n_START_PARAGRAPH_\nMihael Mohor\xc4\x8di\xc4\x8d, vodja Odseka za komunikacijske sisteme na Institutu \xc2\xbbJo\xc5\xbeef Stefan\xc2\xab, je poudaril da je internet stvari zanimivo podro\xc4\x8dje tudi za Slovenijo, saj uporablja znanja in tehnologije, ki jih dolo\xc4\x8dene skupine \xc5\xbee obvladujejo, prav tako pa stro\xc5\xa1ki testiranja in zagona niso previsoki. Slovenski raziskovalci sodelujejo pri razvoju interneta stvari v okviru mednarodnega kompeten\xc4\x8dnega centra OpComm, ki skrbi za razvoj tehnologij in kompetenc na tem podro\xc4\x8dju._NEWLINE_Tudi nekatera slovenska podjetja so \xc5\xbee za\xc4\x8dela s testiranjem Interneta stvari. Telekom Slovenije je leta 2017 opravil testiranja s tehnologijo Narrowband-IoT na obstoje\xc4\x8di omre\xc5\xbeni infrastrukturi. Vzpostavili so tudi dve testni okolji v Ljubljani in Mariboru, ki omogo\xc4\x8data razvijalcem testiranje svojih re\xc5\xa1itev za Internet stvari. Leta 2019 je Telekom Slovenije kon\xc4\x8dal s fazo testiranja, in sporo\xc4\x8dil, da je njihovo omre\xc5\xbeje v celoti nadgrajeno s tehnologijo Narrowband-IoT. Prvi projekti na podro\xc4\x8djih pametnih mest, e-mobilnosti in e-zdravja se \xc5\xbee izvajajo.'